UREDBA KOMISIJE (EU) 2023/173

z dne 26. januarja 2023

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1-metil-3-(trifluorometil)-1H-pirazol-4-karboksamid (PAM), cikloksidim, ciflumetofen, ciflutrin, metobromuron in pentiopirad v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1), točka (a), in člena 49(2) Uredbe,

ob upoštevanju naslednjega:

(1) V delu A Priloge III k Uredbi (ES) št. 396/2005 so določene mejne vrednosti ostankov (v nadaljnjem besedilu: MRL) za cikloksidim, ciflumetofen in pentiopirad. V prilogah II in III k navedeni uredbi so določene MRL za ciflutrin. Kar zadeva 1-metil-3-(trifluorometil)-1H-pirazol-4-karboksamid (PAM) in metobromuron, v Uredbi (ES) št. 396/2005 niso bile določene posebne MRL in ti aktivni snovi nista vključeni v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1), točka (b), navedene uredbe.

(2) Za beta-ciflutrin in ciflutrin je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Agencija je v obrazloženem mnenju potrdila opredelitev ostanka kot „ciflutrin, vključno z drugimi zmesmi sestavnih izomerov (vsota izomerov)“. Ker je beta-ciflutrin tak izomer ciflutrina, MRL, določene za ciflutrin, veljajo tudi za beta-ciflutrin. Obe snovi nista več odobreni kot aktivni snovi v fitofarmacevtskih sredstvih v EU. Zato je Agencija ocenila MRL na podlagi uporabe fitofarmacevtskih sredstev zunaj EU, kot so obstoječe MRL, ki jih je določila Komisija Codex Alimentarius (mejne vrednosti ostankov po Codexu – CXL), in uvozne tolerance, ki so jih sporočile države članice. Agencija je upoštevala tudi odobreno uporabo ciflutrina v zdravilih za uporabo v veterinarski medicini za govedo in ovce ter MRL iz Uredbe (ES) št. 470/2009 Evropskega parlamenta in Sveta (3). Priporočila je znižanje MRL za jabolka, hruške, krompir, papriko, glavnato zelje, „plodove“, „korenine in korenike“, prašiče (mišičevje, jetra, ledvice), govedo (mišičevje, jetra, ledvice), ovce (mišičevje, jetra, ledvice), koze (mišičevje, jetra, ledvice), enoprste kopitarje (mišičevje, jetra, ledvice), perutnino (mišičevje, maščevje, jetra), konjsko mleko in ptičja jajca. Priporočila je zvišanje MRL za grenivke, pomaranče, limone, limete, mandarine, paradižnik, jajčevce, semena oljne ogrščice, bombaževo seme. Poleg tega je priporočila ohranitev obstoječih MRL za sojo, maščevje (prašiči, govedo, ovce, koze, enoprsti kopitarji), mleko (govedo, ovce in koze), za katere je bilo predloženih dovolj podpornih podatkov o dobrih kmetijskih praksah, ki jih je ocenila. Ker ni tveganja za potrošnike, je primerno za vse zgoraj navedene proizvode določiti MRL v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(3) Agencija je pri uporabi beta-ciflutrina in ciflutrina na cvetači ugotovila morebitno akutno tveganje za potrošnike, če je določen CXL za cvetačo. Zato se MRL zniža na privzeto vrednost 0,01 mg/kg.

(4) Agencija je tudi ugotovila, da v zvezi z MRL za ječmen in pšenico nekatere informacije niso na voljo in da je potreben nadaljnji premislek odgovornih za obvladovanje tveganja. Čeprav se te MRL štejejo za varne, bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe. Ker tveganja za potrošnike ni, je primerno določiti MRL za ciflutrin za ječmen in pšenico v Prilogi II k Uredbi (ES) št. 396/2005 na ravni, ki jo določi Agencija.

(5) Za cikloksidim je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Priporočila je znižanje MRL za jabolka, hruške, marelice, breskve, namizno in vinsko grozdje, gomoljno zeleno, grah (svež, s stroki), sladki komarček, artičoke, semena oljne ogrščice, koren sladkorne pese in perutnino (mišičevje, maščevje, jetra). Priporočila je zvišanje MRL za jagode, krompir, sladki krompir, rdečo peso, hren, pastinak, koren peteršilja, redkev, beli koren/porovolistno kozjo brado, podzemno kolerabo, repo, česen, šalotko, brokoli, cvetačo, brstični ohrovt, glavnato zelje, kolerabice, rukvico/rukolo, ogrščico, rastline z mladimi listi (vključno z vrstami kapusnic), tolščakovke, liste blitve, „zelišča in užitne cvetove“, fižol v zrnju (brez strokov), lečo, bel volčji bob, mak, sončnična semena, gorčična semena, bombaževo seme, semena borage, govedo (mišičevje, maščevje, ledvice), ovce (mišičevje, maščevje, ledvice), koze (mišičevje, maščevje, ledvice), enoprste kopitarje (mišičevje, maščevje, ledvice), mleko (govedo, ovce, koze, konji) in ptičja jajca. Kar zadeva jagode, je Agencija v skladu s svojim predhodnim obrazloženim mnenjem o MRL za to aktivno snov (5) priporočila zvišanje MRL. Ker je bilo to že obravnavano v Uredbi Komisije (EU) 2021/976 (6), se obstoječa MRL, določena s to uredbo za jagode, ohrani. Priporočila je ohranitev obstoječih MRL za druge proizvode, za katere je bilo predloženih dovolj podpornih podatkov o dobrih kmetijskih praksah, ki jih je ocenila. Ker ni tveganja za potrošnike, je primerno določiti MRL za vse zgoraj navedene proizvode v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(6) Agencija je nadalje ugotovila, da v zvezi z MRL za spomladansko čebulo in zimski luk, motovilec, endivijo/eskarijolko, krešo ter druge kalčke in poganjke, rano barbico, koruzo in zeliščne čaje iz korenin nekatere informacije niso na voljo in da je potreben nadaljnji premislek odgovornih za obvladovanje tveganja. Čeprav se te MRL štejejo za varne, bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe. Ker ni tveganja za potrošnike, je primerno določiti MRL za cikloksidim za vse zgoraj navedene proizvode v Prilogi II k Uredbi (ES) št. 396/2005 na ravni, ki jo določi Agencija.

(7) Za ciklometofen je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (7). Priporočila je ohranitev obstoječih MRL za „citruse“, lupinarje“, „pečkato sadje“, marelice, breskve, namizno in vinsko grozdje, jagode, plodove gloga azarol/sredozemske nešplje, kakije, paradižnike, jajčevce, kumare in hmelj, za katere je bilo predloženih dovolj podpornih podatkov o dobrih kmetijskih praksah, ki jih je ocenila. Ker ni tveganja za potrošnike, je primerno določiti MRL za navedene proizvode v Prilogi II k Uredbi (ES) št. 396/2005 na ravni, ki jo določila Agencija.

(8) Agencija je tudi ugotovila, da v zvezi z MRL za prašiče (mišičevje, maščevje, jetra, ledvice), govedo (mišičevje, maščevje, jetra, ledvice), ovce (mišičevje, maščevje, jetra, ledvice), koze (mišičevje, maščevje, jetra, ledvice), enoprste kopitarje (mišičevje, maščevje, jetra, ledvice) in mleko (govedo, ovce, koze, konji) nekatere informacije niso na voljo in da je potreben nadaljnji premislek odgovornih za obvladovanje tveganja. Čeprav se te MRL štejejo za varne, bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe. Ker ni tveganja za potrošnike, je primerno določiti MRL za ciflumetofen za vse zgoraj navedene proizvode v Prilogi II k Uredbi (ES) št. 396/2005 na ravni, ki jo določi Agencija.

(9) Za metobromuron je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (8). Predlagala je spremembo opredelitve ostanka v vsoto metobromurona in 4-bromofenil sečnine, izraženo kot metobromuron.

(10) Agencija je ugotovila, da v zvezi z MRL za jagode, krompir, korenje, pastinak, motovilec, špinačo, vodno krešo, liste zelene, peteršilj, žajbelj, timijan, baziliko in užitne cvetove, fižol (s stroki), fižol (brez strokov), šparglje, sladki komarček, fižol, grah, sončnična semena, sojo, prašiče (mišičevje, maščevje, jetra, ledvice), govedo (mišičevje, maščevje, jetra, ledvice), ovce (mišičevje, maščevje, jetra, ledvice), koze (mišičevje, maščevje, jetra, ledvice), enoprste kopitarje (mišičevje, maščevje, jetra, ledvice) in mleko (govedo, ovce, koze, konji) nekatere informacije niso na voljo in da je potreben nadaljnji premislek odgovornih za obvladovanje tveganja. Čeprav se te MRL štejejo za varne, bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe. Ker ni tveganja za potrošnike, je primerno določiti MRL za metobromuron za vse zgoraj navedene proizvode v Prilogi II k Uredbi (ES) št. 396/2005 na ravni, ki jo določi Agencija.

(11) Za pentiopirad je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (9). Za proizvode živalskega izvora je predlagala dve ločeni opredelitvi ostankov, in sicer „pentiopirad“ in „1-metil-3-(trifluorometil)-1H-pirazol-4-karboksamid“, da bi zajeli prisotnost metabolita PAM zaradi uporabe pentiopirada v proizvodih živalskega izvora. Agencija je priporočila znižanje MRL za marelice, breskve in oves. Priporočila je znižanje MRL za ječmen, rž in pšenico. Priporočila je ohranitev obstoječih MRL za druge proizvode, za katere je bilo predloženih dovolj podpornih podatkov o dobrih kmetijskih praksah, ki jih je ocenila. Ker ni tveganja za potrošnike, je primerno določiti MRL za navedene proizvode v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(12) Agencija je nadalje ugotovila, da v zvezi z MRL za spomladansko čebulo in zimski luk, motovilec, solato, krešo in druge kalčke in poganjke, rano barbico, rukvico/rukolo, ogrščico, rastline z mladimi listi (vključno z vrstami kapusnic), špinačo, tolščakovke, liste blitve, pravo krebuljico, drobnjak, kardij, belušno zeleno, sladki komarček, por, rabarbaro, bombaževo seme, ječmen in sirek nekatere informacije niso na voljo in da je potreben nadaljnji premislek odgovornih za obvladovanje tveganja. Čeprav se te MRL štejejo za varne, bodo pregledane; pri pregledu pa se bodo upoštevale informacije, ki bodo na voljo v dveh letih od objave te uredbe. Ker ni tveganja za potrošnike, je primerno določiti MRL za pentiopirad za vse zgoraj navedene proizvode v Prilogi II k Uredbi (ES) št. 396/2005 na ravni, ki jo je določila Agencija.

(13) Agencija je za PAM, ki je glavni metabolit pentiopirada, na podlagi študij presnove pentiopirada pri živini priporočila določitev MRL na meji določljivosti v proizvodih živalskega izvora. V zvezi s proizvodi rastlinskega izvora ni predlagala nobenih MRL, ker ta metabolit ni pomemben za proizvode rastlinskega izvora. Poleg tega se lahko PAM v proizvodih rastlinskega izvora pojavlja naravno in določitev MRL pri privzeti vrednosti 0,01 mg/kg ni primerna. Zato je primerno v Prilogi II pojasniti, da se privzeta vrednost 0,01 mg/kg za PAM ne uporablja za proizvode rastlinskega izvora. Ker ni tveganja za potrošnike, je primerno določiti MRL v Prilogi II k Uredbi (ES) št. 396/2005 na ravni, ki jo določi Agencija. Agencija je v obrazloženih mnenjih ocenila obstoječe CXL. Komisija je pri določitvi MRL upoštevala CXL, ki veljajo za varne za potrošnike v Uniji.

(14) Kar zadeva proizvode, na katerih uporaba zadevnega fitofarmacevtskega sredstva v EU ni dovoljena in za katere ne obstajajo nobene uvozne tolerance ali CXL, bi bilo treba MRL določiti na meji določljivosti ali uporabiti privzeto vrednost 0,01 mg/kg, kot je določeno v členu 18(1)(b) Uredbe (ES) št. 396/2005.

(15) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Ti laboratoriji so za vse aktivne snovi, ki jih zajema ta uredba, predlagali meje določljivosti za posamezne proizvode, ki jih je mogoče analizno doseči.

(16) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije. Uredbo (ES) št. 396/2005 bi bilo zato treba ustrezno spremeniti.

(17) Kar zadeva PAM, cikloksidim, ciflumetofen, ciflutrin, metobromuron in pentiopirad, se ta uredba ne bi smela uporabljati za proizvode, ki so bili proizvedeni v Uniji ali uvoženi v Unijo pred začetkom uporabe spremenjenih MRL in za katere informacije kažejo, da se ohranja visoka raven varstva potrošnikov, da bi se omogočili normalno trgovanje s proizvodi in njihova predelava in uživanje.

(18) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko prilagodili in izpolnjevali zahteve zaradi spremembe MRL.

(19) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Kar zadeva PAM, cikloksidim, ciflumetofen, ciflutrin, metobromuron in pentiopirad v in na vseh proizvodih, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni v Uniji ali uvoženi v Unijo pred 16. avgustom 2023.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 16. avgusta 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 26. januarja 2023 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za beta-ciflutrin in ciflutrin v skladu s členom 12 Uredbe (ES) št. 396/2005). EFSA Journal 2021;19(9):6837.

(3) Uredba (ES) št. 470/2009 Evropskega parlamenta in Sveta z dne 6. maja 2009 o določitvi postopkov Skupnosti za določitev mejnih vrednosti ostankov farmakološko aktivnih snovi v živilih živalskega izvora in razveljavitvi Uredbe Sveta (EGS) št. 2377/90 in spremembi Direktive 2001/82/ES Evropskega parlamenta in Sveta ter Uredbe (ES) št. 726/2004 Evropskega parlamenta in Sveta. UL L 152, 16.6.2009, str. 11.

(4) Evropska agencija za varnost hrane; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za cikloksidim v skladu s členom 12 Uredbe (ES) št. 396/2005). EFSA Journal 2020;18(1):5962.

(5) Reasoned opinion on the modification of the existing maximum residue level for cycloxidim in strawberries (Obrazloženo mnenje o spremembi obstoječe mejne vrednosti ostanka za cikloksidim v jagodah). EFSA Journal 2018;16(8):5404.

(6) Uredba Komisije (EU) 2021/976 z dne 4. junija 2021 o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za cikloksidim, mepikvat, Metschnikowia fructicola sev NRRL Y-27328 in proheksadion v ali na nekaterih proizvodih UL L 216, 18.6.2021, str. 1.

(7) Evropska agencija za varnost hrane; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za ciflumetofen v skladu s členom 12 Uredbe (ES) št. 396/2005). EFSA Journal 2021;19(8):6812.

(8) Evropska agencija za varnost hrane; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za metobromuron v skladu s členom 12 Uredbe (ES) št. 396/2005). EFSA Journal 2021;19(9):6841.

(9) Evropska agencija za varnost hrane; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za pentiopirad v skladu s členom 12 Uredbe (ES) št. 396/2005). EFSA Journal 2021;19(9):6810.